II. BULLA MARINI PAPAE II CONFIRMATORIA OMNIUM JURIUM AC BONORUM ECCLESIAE ADRIENSIS.  (Anno 946.) [Muratori,  Antiq. Ital.  tom. I, col. 947]
MARTINUS episcopus, servus servorum Dei.
Convenit apostolico moderamine poscentibus benivola compassione succurrere, et poscentium sacrae devotioni impartiri assensum: ex hoc enim lucri potissimum primum apud conditorem praeponitur Deum, quoniam venerabilia loca ad meliorem fuerint statum sine dubio producta. Atque ideo, quia juste et rationabiliter nostro apostolatui humiliter postulastis quatenus sanctam Dei Ecclesiam Adriensem beati Petri apostoli Domini per praesentis nostri privilegii auctoritatem concederemus et confirmaremus omnes possessiones et proprietates ejusdem Ecclesiae Adriensis, id est, insulam, quae vocatur Adriana, una cum tota silva sua et portubus, quod est portus Laureti, et portus Gauri, omnia in integrum persistente usque in mare, et a portu Laureti usque in canale Fea, et usque in canale Falce una cum venationibus, piscationibus, aucupationibus suis in integrum. Simul massam Quinto, et silva Lapario, et Lathualo, et canale Trionis, seu canale de Aira et canale de Palo, seu Conchagatula usque in piscaria Cythiu, et Corrigio Susorum. Atque totam insulam inter Athicem et Tartarum, cum silva, et manegium atque massam Gavello in integrum, et villa Martiana in integrum, seu fundum Roda cum silva et valle sibi pertinente usque valle Fraxinita et Lavigie et Valentina. Sicque Argelem majorem et Grignano, sive contra massa Pedrulio, seu fundum Pontecli usque in Vibo Carario, et fundum Lamando, et praedicta massa Pedrulio persistente usque in Stillo de Baldo. Insuper confirmamus et corroboramus in praedicta sancta Ecclesia Adriense plebem sanctae Mariae, quae vocatur Corna Cervina persistente a canale de Finale usque in Gauro; et plebem sanctae Mariae in Stornio, quam diruit flumen Padus, et persistente a rupta Jovianea usque in fossa Opilea, usque in fossa Corrulo in integrum: atque plebem sancti Georgii in Tamara, una cum massa Copario, et fundo Ambioso usque in valle Fraxineta in integrum. Sicque plebem sancti Martini in Roviolam in integrum, et plebem sancti Donati in Pedrulio, habeat, teneat, possideat suprascripta Ecclesia Adriensis in integrum. Ideoque per praesentis nostri privilegii auctoritatem confirmamus in praedicta Ecclesia Adriense massa Cappaciana et Lendenaria, una cum silva sua usque in flumen Athicem, seu Sulicini, et Tribano, et Mardinagus, seu Anguillaria, et Capite Argelle. Quapropter nostra apostolica praeceptione, sive ex praeceptione dilectissimi filii nostri Ugonis serenissimi regis, praecipimus ut nulla neque persona hominum cujuscunque conditionis vel gradus sit, sive dignitatis vel religiositatis, licentiam habeat in rebus et possessionibus praedictae Ecclesiae ingredi sine consensu episcopi, vel qui praeest ipsi Ecclesiae, neque minuere, neque dominare sive per hospitalitationem, vel per commendationem, vel aliquam violentiam facere praesumat. Sed potius, ut praefati sumus, omnino in tempore salvas et illaesas persistant una cum omnibus tam clericis quam laicis et deservientibus, seu residentibus ejusdem Ecclesiae, et omnes earum res mobiles et immobiles, se seque moventes in integrum stare quiete et pacifice vivere omnium hominum remota controversia. Nam, quod non credimus, si quispiam hanc nostri privilegii auctoritatem violator repertus fuerit, sciat se in iram beati Petri apostolorum principis, et filii nostri Ugonis regis et nostram, casurum. Et praedicta Ecclesia cum suis pertinentiis, ut superius legitur, sub beati Petri apostolorum principis, et nostra nostrorumque successorum protectione permaneat. Insuper nisi a malo resipuerit, sciat se compositurum auri optimi mancusios mille, medietatem nostro palatio, medietatem praedictae Ecclesiae. Qui vero pio intuitu custos et observator in omnibus exstiterit, benedictionis gratiam, vitamque aeternam cum omnibus sanctis sine fine habere mereatur in saecula saeculorum. Amen. Scripta per manum Gregorii scriniarii Romanae Ecclesiae. Data patriarchio Lateranensi III Idus Junii. Bene valete. Ego Benignus episcopus Ostiensis manu mea subscripsi. Ego Grisogonus episcopus Portuensis manu mea subscripsi. Anno ejus sedis secundo, et domni Ugonis quarto, indictione XII. Et ego Dominicus, Christi misericordia sanctae Adriensis Ecclesiae notarius, vidi hanc authentici privilegii paginam, scriptam per manum domni Gregorii scriniarii Romanae Ecclesiae, nihil addens vel minuens, exemplavi anno Dominicae incarnationis 951, quarto decimo die exeunte mense Aprilis, indictione XIV, tempore domini Eugenii papae et Conradi regis. Ego Romeus domni Henrici regis notarius authenticum hujus exempli vidi et legi, sicuti hic continetur .